“บิ๊กแคป” ทรุดหนัก ฉุด SET ปิดลบ 23 จุด มูลค่าซื้อขาย 4.8 หมื่นล้าน
SET ปิดลบ 23 จุด รับแรงขายหุ้นบิ๊กแคป โดยเฉพาะแรงขายหุ้น DELTA กดดัน สำหรับแนวโน้มวันศุกร์คาดแกว่งไซด์เวย์ พร้อมให้แนวต้าน 1,590-1,600 จุด แนวรับ 1,560-1,550 จุด
SET ปิดลบ 23 จุด รับแรงขายหุ้นบิ๊กแคป โดยเฉพาะแรงขายหุ้น DELTA กดดัน สำหรับแนวโน้มวันศุกร์คาดแกว่งไซด์เวย์ พร้อมให้แนวต้าน 1,590-1,600 จุด แนวรับ 1,560-1,550 จุด
5 เม.ย. 2566

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ย่อตัวลงโดยมีแรงขายหุ้นขนาดใหญ่ออกมากดดัน โดยเฉพาะ DELTA ที่ปรับตัวลงต่อเนื่อง กดดันดัชนี ประกอบกับมีแรงขายหุ้นกลุ่มอิเลคทรอนิกส์ออกมากดดัน จากทิศทางของการส่งออกที่ชะลอตัว และค่าเงินบาทที่แข็งค่าขึ้น อีกทั้งยังเข้าสู่ช่วงใกล้วันหยุด ทำให้นักลงทุนขายปิดความเสี่ยงออกมา
ขณะเดียวกันยังคงมีปัจจัยกดดันจากการคาดการณ์โอกาสของธนาคารกลางสหรัฐ (เฟด) ปรับลดดอกเบี้ยลงเร็วมีโอกาสน้อยลงมากขึ้น จากราคาน้ำมันที่กลับมาพุ่งขึ้น อีกทั้งมีความกังวลภาวะเศรษฐกิจสหรัฐถดถอย (Recession) หลังตัวเลขเศรษฐกิจสหรัฐออกมาเริ่มเห็นการลดลง
สำหรับแนวโน้มในวันศุกร์ (7 เม.ย. 66) คาดว่าดัชนีแกว่งไซด์เวย์ โดยที่เป็นช่วงเข้าใกล้วันหยุดยาว และตลาดหุ้นสหรัฐปิดทำการในคืนวันศุกร์ ทำให้การซื้อขายจะชะลอตัว โดยให้แนวต้าน 1,590-1,600 จุด ส่วนแนวรับ 1,560-1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,088.33 ล้านบาท ปิดที่ 129.50 บาท ลดลง 2.00 บาท
CPALL มูลค่าการซื้อขาย 2,222.52 ล้านบาท ปิดที่ 61.25 บาท ราคาไม่เปลี่ยนแปลง
PTTEP มูลค่าการซื้อขาย 1,939.23 ล้านบาท ปิดที่ 159.50 บาท ลดลง 1.00 บาท
DELTA มูลค่าการซื้อขาย 1,597.49 ล้านบาท ปิดที่ 882.00 บาท ลดลง 82.00 บาท
BDMS มูลค่าการซื้อขาย 1,390.52 ล้านบาท ปิดที่  30.25 บาท ลดลง  0.25 บาท